Blankflugila kaprimulgo

Blankflugila kaprimulgo (Eleothreptus candicans) estas specio de kaprimulgoj de la familio Kaprimulgedoj. Ĝi troviĝas en Bolivio, Brazilo kaj Paragvajo.

Taksonomio kaj sistematiko
La blankflugila kaprimulgo, kun du aliaj kaprimulgoj, iam estis lokita en la genron Thermochalcis, kiu poste estis kunfandita kun Caprimulgus. Ekde la fruaj 2010-aj jaroj ĝi estis lokita en sian nunan genron Eleothreptus, kiun ĝi kunhavas kun la serpflugila kaprimulgo (E. anomalus). Ĝi estas monotipa.Remsen, J. V., Jr., J. I. Areta, E. Bonaccorso, S. Claramunt, A. Jaramillo, D. F. Lane, J. F. Pacheco, M. B. Robbins, F. G. Stiles, kaj K. J. Zimmer. Versio de 24a de Aŭgusto 2021. A classification of the bird species of South America. American Ornithological Society.  Alirita la 24an de Aŭgusto, 2021Cleere, N., G. M. Kirwan, kaj E. de Juana (2020). White-winged Nightjar (Eleothreptus candicans), version 1.0. En Birds of the World (J. del Hoyo, A. Elliott, J. Sargatal, D. A. Christie, kaj E. de Juana, Editors). Cornell Lab of Ornithology, Ithaca, NY, USA.  Alirita la 9an de Oktobro, 2021

Aspekto
La blankflugila kaprimulgo estas 19 ĝis 23 cm longa. Plenkreskaj maskloj pezas 46 ĝis 55 g kaj inoj 46 ĝis 55 g. La supraj partoj de plenkreska masklo estas palgrizecbrunaj kun tre nigrecaj makuloj sur la krono kaj brunaj strioj, markoj kaj makuloj sur plejparto de la cetero. Granda parto de la vizaĝo estas bruna, kun blanka superokulo kaj "lipharoj". La brusto estas grizecbruna kun kaŝtankolora nuanco kaj brunaj bendoj kaj makuloj; la cetero de la subaj partoj estas blankaj. Dumfluge la masklo montras blankecajn flugilojn kaj plejparte blankan voston. Plenkreskaj inoj havas flavecbrunajn subajn partojn kaj nenion da blanko en la plumaro. Junuloj estas pli brunaj ol grizecaj.Pople, R.G. (2003) The Ecology and Conservation of the White-winged Nightjar Caprimulgus candicans. Ph.D. dissertation, University of Cambridge, UK. Disponebla ĉe:

Distribuado kaj habitato
La blankflugila kaprimulgo estas konata el vaste disigitaj lokoj en norda Bolivio, sud-centra Brazilo, kaj orienta Paragvajo. Ekzistas ankaŭ historiaj regustroj el lokoj en suda Brazilo. Ĝi loĝas en malferma herbejo kun disaj arboj kaj arbustoj kiel savano kaj cerado. Laŭ alteco ĝi varias de marnivelo ĝis 210 m.

Kutimaro
Movoj
La blankflugila kaprimulgo eble estas migranta en almenaŭ parto de sia teritorio.

Manĝado
La blankflugila kaprimulgo plejparte manĝoserĉas per kontinua malalta flugo, kvankam ĝi ankaŭ estis registrita fluganta de malaltaj ripozejoj. Ĝia flugo estas "tipe malrapida kaj ofte intermetita per glisadoj". Ĝi manĝas insektojn kiel skaraboj kaj tineoj.

Reproduktado
La unua nesto de blankflugila kaprimulgo estis trovita en 1997. La ovodemetado de du ovoj estas farita rekte sur la tero. En Paragvajo, ovdemetado estis dokumentita de meze de septembro ĝis meze de novembro. Inoj sole kovas la ovojn. Maskloj faras paradan flugon, kiu montras la blankon de la flugiloj kaj vosto; la parado ŝajne estas kaj teritoria kaj por allogi partneron.

Voĉo
Masklaj blankflugilaj kaprimulgoj faras mildan teritorian krion "ĉea-ŝi-ŝiŭ" dum ĉasadoj. Paradaj flugoj inkluzivas ankaŭ mekanikajn flugilbruojn. La alarmkrio de la specio estas subita "iik".

Statuso
La IUCN origine taksis la blankflugilan kaprimulgon kiel Minacata, poste en 1994 kiel Draste Endanĝerigita, kaj en 2000 kiel Endanĝerigita. Ekde 2019 ĝi estas klasifikita kiel Vundebla. Ĝi havas tre malgrandan populacion kaj estas konata nur el kelkaj disaj lokoj. La ĉefaj minacoj inkluzivas konverton de vivejo al agrikulturo (paŝtejo, kultivejoj kaj eŭkalipto-plantejoj) kaj fajron.

 Referencoj 

Eksteraj ligiloj

BirdLife Species Factsheet.

Kategorio:Kaprimulgoformaj
Kategorio:Birdoj de Sudameriko